Magnhild Meltveit Kleppa (Senterpartiet), 2003-05-22:
Når Stortinget i dag tek stilling til nye burettslover, får endringane følgjer for svært mange enkeltpersonar i dette landet. Så er det jo slik at dette ikkje akkurat er det dokumentet som er mest lesevenleg for folk flest. Eg har forståing for enkeltrepresentantar som her lèt seg freista av ein «hugsar du»-stil – nærmast – i høve til å beskriva dei erfaringane med å bu som ein sjølv har. Eg trur eg vil halda meg til saka, sjølv om eg òg vil seia at det var interessant og kjekt å lytta til Heikki Holmås då han beskreiv erfaringane sine på dette feltet. Dei er i alle fall med på å understreka at det er viktig for Stortinget å sørgja for eit lovverk som mogleggjer slike oppvekstvilkår òg vidare. NBBL hadde aleine pr. 1. januar 2002 652 000 medlemer, og departementet meiner at det truleg er 250 000 burettslagsbustader. Bruktomsetninga er åtte gonger så stor som talet på nybygg. Då er det viktig å vareta eit lovverk som på ein god måte òg framover gir bustadsamvirket ryddige rammevilkår. Det er faktisk avgjerande for den sosiale bustadbygginga i landet vårt. Departementet har følgt opp utgreiinga frå Burettslovutvalet og fremja forslag til eit lovverk som både høyringsinstansane og komiteen har gitt støtte til på viktige punkt. Eg skal konsentrera meg om nokre punkt der ein er ueinig. Det fyrste gjeld burettsregisteret. Senterpartiet er overraska over Regjeringa sitt engasjement for eit eige statleg burettsregister. Bustadbyggjelaga fører no burettsregister for sine tilknytte burettslag. Det er ei ordning som har fungert godt, som har medført inntekter for laga, og som etter Senterpartiet sitt syn bør halda fram. Vi undrast kvifor Regjeringa, som vanlegvis held fram med sitt arbeid med forenkling og privatisering, her går motsett veg. Vi er svært nøgde med at eit fleirtal avviser forslaget frå Regjeringa. Fleirtalet legg no til rette for fleire register og konkurranse om føringa. Vi meiner bustadbyggjelaga, med den erfaringa og den kompetansen dei har, bør har god grunn til å tru at det òg framover blir dei som skal utføra dette arbeidet. Vi er overraska over Regjeringa sitt engasjement for tak på gebyr, altså kostnader som enkeltmedlemer påfører andelslaga, og at ein til og med vil føreslå forbod mot gebyr når det gjeld overføring av buretten. Fleirtalet i komiteen er ueinig med Regjeringa her, og med god grunn. Senterpartiet og SV står saman om at retten til å overlata ein bustad til andre skal avgrensast til to år. For oss er det viktig å halda på korte tidsrom. Det vil styrkja moglegheita for at fleire kan inneha ein bustad. Så til slutt om 10 pst.-regelen, slik den no er utforma i § 4-2. Det er viktig for kommunar og for ideelle stiftelsar at dei har moglegheit til å nytta seg av 10 pst.-regelen i ulike burettslag. Det er ein kan-regel, som legg til grunn at det er eit tett samarbeid mellom burettslaga og den enkelte kommunen. Det er veldig viktig at kommunane er seg bevisste si oppgåve med å følgja opp dei vanskelegstilte som dei skaffar bustad. Men vi undrast på kvifor Arbeidarpartiet finn det nødvendig å fremja eit eige forslag i salen. For Senterpartiet er det om å gjera å sørgja for eit lovverk som inneber at ein som kommunen finn det nødvendig å skaffa bustad til, òg har moglegheit til – av og til – å få bu i ein del av ein firemannsbustad. Det er det lovverket som no blir fremja, vil sørgja for.